کوئٹہ :بنجائی محتسب نا ایسوسی ایٹ ایڈوائزر (ریجنل ہیڈ) میر غلام سرور بروہی تون جمعہ نادے آ اونا دفتراٹی فروٹ اینڈ ویجیٹیبل امپورٹر اینڈ ایکسپورٹر ایسوسی ایشن بلوچستان نا صدر تاج محمد بڑیچ،حاجی رفوگل بڑیچ نا کماشی ٹی اسہ ڈل اس اوڑدہی کرے۔ اوڑدہی ٹی تاج محمد بڑیچ بنجائی محتسب نا ایسوسی ایٹ ایڈوائزر غلام سرور بروہی ءِ پارے کہ بلوچستان نا امپورٹر و ایکسپورٹر ہمسایہ ملک ایران ءِ میوہ و سوزی ایکسپورٹ کیرہ اینو پگہ امب انا سیزن چلینگ انگ ءِ ولے کراچی ٹی تولوک اسہ بندغ بابر درانی مچ آ ڈیپارٹمنٹ ءِ یرغمال کرینے و بلوچستان نا امپورٹر و ایکسپورٹر آتے امب پروسیس آن پد ہم کورنٹین سرٹیفکیٹ جاری کپننگ انگ ءِ ہراڑان ایران و پاکستان نا پوریاگر آتے کروڑ آ روپئی نا نسخان مننگ ءِ و کوئٹہ تفتان اٹی تموک آ امب آک خراب مننگ ءُ وخت اس کہ سندھ و پنجاب نا زمیندار آتے ہم نسخان ہرفوئی تمنگ ءِ۔ اوبنجائی محتسب نا ایسوسی ایٹ ایڈوائزر آن خواست کرے کہ او پلانٹ پروٹیکشن ڈیپارٹمنٹ نا کنڈان کورنٹین سرٹیفکیٹ جاری کپننگ نا نوٹس ءِ ہلسا بلوچستان نا امپورٹر و ایکسپورٹر آتے کورنٹین جاری کننگ نا پرمان جاری کے۔ بنجائی محتسب نا ایسوسی ایٹ ایڈوائزر غلام سرور بروہی فروٹ اینڈ ویجیٹبل امپورٹراینڈ ایکسپورٹر ایسوسی ایشن بلوچستان نا ڈل انا ویل آتے جوانی اٹ بِنگ و اوفتے ایسر کرفنگ نا باوری کرفے ہراڑا ڈل بنجائی محتسب نا ایسوسی ایٹ ایڈوائزر میر غلام سرور بروہی نا منت واری ءِ ہرفے۔
(اے پی پی)
(اے پی پی)
